stanford-oval/wikipedia huggingface dataset:
המערכת האנדוקרינית
פיקוח

ההורמונים פועלים בכמויות זעירות ביותר. מאחר שהשפעתם היא חזקה ועוצמתית, כל תוספת קטנה לכמות עלולה להזיק ולעיתים באופן הרסני, ומאידך, כל חסר קטן בכמות אינו מאפשר להורמון להשפיע כנדרש. כמו כן הפרשת כמות הורמון שלא בזמן או במקום הנכון עלולה להיות הרסנית. לשם כך יש כמה מנגנוני בטיחות המפקחים על הפרשות ההורמונים וכמויותיהם.
קיימות שתי מערכות היזון-חוזר הפועלות במערכת האנדוקרינית. מערכות אלה דואגות שתופרש לדם כמות מדויקת של ההורמון. מערכת אחת היא "היזון-חוזר שלילי" ומרב הפיקוח של הגוף נעשה באמצעות מערכת זו. כשכמות ההורמון גדולה מדי, מודיע העודף של הכמות בדם לבלוטה האחראית להפרשתו שתאט את קצב תפוקתה, או להפסיקה לגמרי. לדוגמה: הורמון מצד התריס מווסת את כמות הסידן הנכנסת לעצמות, וכשהכמות בעצמות גבוהה מדי בלוטת מצד התריס מפסיקה לייצר את ההפרשה לזמן-מה. בלוטות אנדוקריניות אחדות, מסתמכות על המערכת המנוגדת מערכת "היזון-חוזר חיובי". כשכמות ההורמון הנדרשת מעטה מדי, מקבלת הבלוטה האחראית הודעה על כך ומגבירה את הפרשת ההורמון. לדוגמה: בתהליך הלידה, מוגברת התפוקה של ההורמון אוקסיטוצין המופרש מבלוטת יותרת המוח, כדי להגביר את ההתכווצויות של הרחם, עליהן אחראי הורמון זה. בכך מזורז תהליך הלידה.
כמנגנון בטיחות נוסף לוויסות ופיקוח כמויות ההורמונים קיימים אנזימים בדם ובכבד המזהים כמויות עודפות של הורמונים, ומפרקים את העודפים במהירות.
מערכת העצבים מווסתת פעולתן של בלוטות אחדות מהמערכת האנדוקרינית, על ידי שיגור אותות עצביים המורים לבלוטה כיצד לתפקד. לדוגמה: במצב של סכנה מערכת העצבים מורה לבלוטת יותרת הכליה לייצר את ההורמונים אפינפרין (אדרנלין) ונוראפינפרין המגבירים את אספקת הדם ומזרזים את פעימות הלב.
מרכיבים עיקריים של המערכת האנדוקרינית

היפותלמוס
בלוטת האצטרובל
בלוטת יותרת המוח
בלוטת התריס
בלוטת מצד התריס
תימוס
לבלב
בלוטות יותרת הכליה
שחלות (בנקבות) ואשכים (בזכרים)
השפעת ההורמונים על הגוף

ויסות ההרכב הכימי והנפח של הסביבה הפנימית.
ויסות מטבוליזם (חילוף חומרים).
ויסות פעילות שרירים חלקים, שריר הלב והפרשה מבלוטות.
מסייעים בשמירה על הומאוסטאזיס (סביבה פנימית קבועה).
מעורבות במערכת החיסון.
מעורבות בתהליך הצמיחה וההתפתחות.
מעורבות בתהליך הבסיסי של הרבייה.
ראו גם

אנדוקרינולוגיה
לקריאה נוספת

קרול הווארד, מסע שלא ייאמן, הד ארצי 2000.
הערות שוליים

↑  מַעֲרֶכֶת הַהַפְרָשָׁה הַפְּנִימִית במילון ביולוגיה כללית (תשס"ט), 2009, באתר האקדמיה ללשון העברית
| --- | --- |
בקרת זהויות :  GND: 4113434-5  NKC: ph165964
הומו הביליס

| הומו הביליס |
| --- | --- |
 גולגולת של הומו הביליס שהתגלתה בקניה (KNM-ER 1813)
תקופה
פליסטוקן, 2.3–1.4 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: פרימטים
תת־סדרה:: בעלי אף יבש
משפחה:: הומינידיים
סוג:: אדם
מין:: הומו הביליס
שם מדעי
 Homo habilis

הומו הביליס (שם מדעי: Homo habilis - "האדם המיומן"), המשתייך למשפחת ההומינידיים, הוא אחד המינים הקדומים של הסוג אדם (הומו). רוב שרידי הומו הביליס התגלו לאורך הבקע הסורי-אפריקני במזרח אפריקה, והם מתוארכים לתקופה שבין 2.33 ל-1.44 מיליון שנה טרם זמננו. מאובנים אלו, שהתגלו במספר אתרים בקניה, בטנזניה ובאתיופיה, משויכים לכמה עשרות פרטים. בנוסף להם נמצאו שתי גולגולות בדרום אפריקה של ימינו. מקובל להתייחס לשתי גולגולות אלו, כמו גם לממצאים הקדומים יותר של הומו הביליס, שמקורם לפני יותר מ-1.9 מיליון שנה, כ"הומו הביליס במובן הרחב" או "דמוי הומו הביליס".
השרידים הראשונים של הומו הביליס התגלו והוגדרו על ידי המשלחת של לואיס ומרי ליקי שפעלה בתחילת שנות ה-60 של המאה ה-20 בטנזניה. בקרבת שרידי הומו הביליס נמצאו כלי אבן. לואיס ליקי סבר כי אוסטרלופיתקוס לא היה מסוגל ליצור כלי אבן, ולכן סיווג ב-1964 את המאובנים החדשים תחת הסוג הומו. הוא הניח שהומו הביליס המציא את טכניקת ייצור הכלים, ובזכות יכולת זו ניתן לו שמו - האדם המיומן. כיום מניחים שהומינינים נוספים, בני התקופה הפלאוליתית התחתונה, שלטו גם הם בטכניקה האולדובאית לייצור כלי אבן.
ההנחה הרווחת עד שנת 2007, שהסתמכה על תיארוך הממצאים וקווי דמיון מורפולוגיים, הייתה שהומו ארקטוס התפתח ישירות מהומו הביליס, ולכן היה מקובל להניח שהומו הביליס הוא אב קדמון של האדם הנבון המודרני. בשנת 2007 התפרסמו ממצאים חדשים ממזרח אפריקה, שמהם עולה כי הומו הביליס והומו ארקטוס התקיימו זה לצד זה באתרים סמוכים בסביבות 1.5 מיליון שנה לפני זמננו. תגלית זו, יחד עם ממצאים נוספים, מצביעים על פרק זמן ארוך, של כחצי מיליון שנה, שבו שני המינים התקיימו במקביל. מכך עולה שהומו הביליס, ככל הנראה, אינו מהווה חלק משרשרת האבולוציה שהביאה להתפתחותו של האדם הנבון, אלא הוא שייך לענף צדדי שנכחד.
היסטוריה של המחקר > ערוץ אולדובאי

בני הזוג ליקי עמדו בראש משלחת מחקר למציאת מאובנים של האדם הקדמון בערוץ אולדובאי (Olduvai Gorge) שבטנזניה, שהחלה את עבודתה בראשית שנות ה-50 של המאה ה-20. מלבד האדם הנבון, האדם הניאנדרטלי, וההומו ארקטוס, ששרידים שלו התגלו לפני כן באפריקה ובאסיה, היו מוכרים אז שני הומינינים נוספים - אוסטרלופיתקוס אפריקנוס ופרנתרופוס רובוסטוס, שהתגלו בדרום אפריקה. החוקרים ניסו למצוא את החוליה החסרה שקישרה לדעתם בין האוסטרלפיתקוס להומו ארקטוס. אחד היתרונות בבחירת אתר חפירות ברמות הבזלתיות של מזרח אפריקה היה היכולת להשתמש בתיארוך מדויק למדי של שכבות הסלע שבהם התגלו המאובנים באמצעות פלאומגנטיזם, כלומר באמצעות מעקב אחר כיוון השדה המגנטי של כדור הארץ כפי שהוטבע בשכבות הסלע הקדומות.
בנובמבר 1960 מצא ג'ונתן, בנם בן ה-19 של בני הזוג ליקי, לסת תחתונה עם 13 שיניים, חלקי גולגולת, ועצמות נוספות. היה ברור שהממצאים לא מתאימים לפרנתרופוס בויזאי, בעל השיניים הגדולות, שהתגלה באותו אתר שנה קודם לכן. הסמיכות של הממצא לאתר בו נתגלו כלי אבן, מה שהתאים להשערה של לואיס ליקי בדבר המצאת טכניקת הכנת הכלים על ידי בני הסוג הומו, והיותו בעל מאפיינים הדומים מצד אחד להומו ארקטוס ומצד שני לאוסטרלופיתקוס, שכנעו את לואיס ליקי ואת החוקרים שעסקו יחד איתו בניתוח הממצאים בכך שמדובר במין חדש תחת הסוג הומו. הממצא שזכה לכינוי OH 7 משויך לילד זכר בן 12–13, בעל נפח גולגולת של כ-360 סמ"ק (מתאים לנפח של כ-670 סמ"ק אצל בוגר), שחי לפני כ-1.75 מיליון שנה. על אף חשיבות הממצא בהיסטוריה של חקר ההומו הביליס, אין כיום תמימות דעים בקרב החוקרים בדבר היותו של הממצא שייך למין זה.
לואיס ליקי וצוות החוקרים שהתלווה אליו השתמשו בממצאים נוספים שהתגלו באותה תקופה בערוץ אולדובאי על מנת להגדיר את המין החדש. בין השאר הם השתמשו בשלוש שיניים, מהן שתיים שבורות, שהתגלו עוד ב-1959 (הממצא מכונה OH 4). הגדרת המין החדש - הומו הביליס - עוררה מחלוקת בקרב קהילת הפלאואנתרופולוגים, והיו בהם כאלו שטענו שלא נערכה השוואה מדוקדקת מספיק למינים אחרים. בראש המתנגדים להגדרת הומו הביליס עמד וילפריד לה גרוס קלארק (Wilfrid Le Gros Clark), חוקר בריטי ידוע. עם השנים נוספו ממצאים שחיזקו את מעמדו של הומו הביליס כמין עצמאי, אך עדיין קיימות ספקות לגבי שיוכו של הומו הביליס לסוג הומו.
במהלך שנות ה-60 התגלו בערוץ אולדובאי מאובנים נוספים המשויכים למין הומו הביליס. הבולט שבהם הוא גולגולת מרוסקת המכונה OH 24 או "טוויגי" (על שם טוויגי - הדוגמנית המפורסמת). הממצא התגלה בשנת 1968 על ידי פיטר נצובה. לאחר שחזור הגולגולת ומציאת שיני הבינה שבוקעות בגיל 20, התברר שהיו אלו שרידים של מבוגר בעל נפח גולגולת של כ-600 סמ"ק שחי לפני כ-1.8 מיליון שנה. ממצא מאוחר יותר מאותו אתר, שהתגלה על ידי המשלחת של דונלד ג'והנסון ב-1986, גרם למספר תהיות. הממצא המכונה OH 62 משויך לנקבה בוגרת שחייתה לפני כ-1.7 מיליון שנה. הגולגולת שלה דומה לגולגולות אחרות של הומו הביליס, אולם עצמות הידיים, שהשתמרו היטב, ארוכות יחסית לעצמות הרגליים. בכך שונה הממצא ממיני הומו אחרים, הומו ארקטוס למשל.
שרידי הומו הביליס שהתגלו בטנזניה שמורים במוזיאון הלאומי של טנזניה בדאר א-סלאם.
היסטוריה של המחקר > קובי פורה

בקובי פורה (Koobi Fora) שליד אגם טורקאנה בקניה נערכו מספר חפירות לצורך איתור מאובנים של האדם הקדמון על ידי משלחות בראשות ריצ'רד ליקי (בנם השני של לואיס ומרי). גם אתר זה, כמו ערוץ אולדובאי, מכוסה בבזלת, מה שמאפשר תיארוך מדויק של שכבות הסלע באמצעות פלאומגנטיזם. הגולגולת הידועה ביותר מבין שלל הממצאים באתר התגלתה על ידי קאמויה קימאו (Kamoya Kimeu) ב-1973. לפי הימצאות שיני הבינה ניתן היה לקבוע שגולגולת זו (KNM ER 1813) שייכת לבוגר. היא התגלתה בשכבת סלע בת 1.9 מיליון שנה, וסווגה תחת הומו הביליס בעזרת סימנים מורפולוגיים. הנתון המוזר בה היה נפחה הקטן - 510 סמ"ק בלבד, הרבה פחות מאשר נפח הגולגולת אצל פרטים בוגרים אחרים של הומו הביליס שהתגלו עד היום.
ב-2007 פורסמה תגלית מפתיעה במיוחד מהחפירות החדשות בקובי פורה, שבראשן עומדת מייב ליקי (Meave Leakey), אשתו של ריצ'רד ליקי. מדובר בלסת עליונה של הומו הביליס שהתגלתה בשכבת סלע בת 1.44 מיליון שנה. עד לגילוי זה לא היה קיים תיארוך מדויק של הומו הביליס בן פחות מ-1.65 מיליון שנה, כלומר הממצא מאריך את אורך תקופת הקיום של המין הטקסונומי במאתיים אלף שנה לפחות. הממצא מקטין באופן משמעותי את הסבירות שהומו ארקטוס התפתח מהומו הביליס. מצטיירת תמונה שבה הומו ארקטוס והומו הביליס התקיימו במשך תקופה ממושכת, בת כחצי מיליון שנה, זה לצד זה באתרים סמוכים במזרח אפריקה. הממצאים מחזקים את הסברה שלשניהם יש אב משותף שממנו הם התפתחו במקביל.
שרידי הומו הביליס שהתגלו בקניה שמורים במוזיאון הלאומי של קניה בניירובי.
היסטוריה של המחקר > אתרים אחרים

המאובן הקדום ביותר שניתן לשייכו למין הומו הביליס התגלה בחדאר שבמשולש עפר באתיופיה. מדובר בלסת עליונה המתוארכת ל-2.33 מיליון שנה טרם זמננו. הממצא המכונה AL 666 התגלה ב-1994 בסמוך לכלים שיוצרו בטכניקת אולדובאי. הממצא הייחודי יכול לרמז על השלבים הראשונים של התפתחות הומו הביליס, ועל הקשר המוקדם שלו לטכניקת ייצור כלי אבן.
שתי גולגולות חלקיות, הדומות אף הן לגולגולת טיפוסית של הומו הביליס התגלו בסוורטקרנס (Swartkrans) שבדרום אפריקה. האחת (StW 53) התגלתה ב-1976, והשנייה (SK 847) התגלתה בנסיבות לא ידועות בערך ב-1949 וסווגה מאוחר יותר תחת המין הומו הביליס. מעמדן הטקסונומי של שתי גולגולות אלו לא התברר סופית, ומקובל להתייחס אליהן כשייכות ל"הומו הביליס במובן הרחב". התיארוך של שתיהן לא מדויק (נמצא בתחום 2.0-1.5 מיליון שנה טרם זמננו). ממצאים נוספים מדרום אפריקה יוכלו לשפוך אור על תחום תפוצתו של הומו הביליס מחוץ לאזור מזרח אפריקה בו ברור כבר היום כי הוא היה נפוץ למדי.
מאפיינים

עד כה לא נמצא אוסף מאובנים שלם של הומו הביליס המאפשר שחזור מלא של גופו. עם זאת, בעזרת עצמות הידיים והרגליים ניתן להעריך את ממדי גופו. נראה שגובהו של הומו הביליס עמד על 1.0 - 1.3 מטרים, ומשקל גופו היה בטווח 30–45 ק"ג. בעקבות מציאת פריט OH 62 בערוץ אולדובאי מקובל היה לשער שלהומו הביליס היו ידיים ארוכות ביחס לאורך רגליו, בדומה לשימפנזה ובניגוד לאדם המודרני. אולם, מחקרים משווים חדשים, שנעשו על מדגם גדול יותר, אפשרו להעריך בצורה מדויקת את אורך עצם הירך של OH 62, שהשתמרה באופן חלקי. מחקרים אלו שוללים את המסקנה כי ידיו של הומו הביליס היו ארוכות במיוחד.
מבנה כף הרגל של הומו הביליס היה שונה מזה של האדם המודרני - כף הרגל הייתה שטוחה ושתי כפות הרגליים נטו האחת כלפי השנייה ("pigeon toe"). להומו הביליס הייתה יכולת הליכה על שתי רגליים, אך ברור שהמבנה חייב צורת הליכה שונה מזו שמאפיינת בני אדם מודרניים. ייתכן שהייתה לו גם יכולת טיפוס על עצים.
השיניים הטוחנות והמלתעות של הומו הביליס היו קטנות באופן ניכר משיני הפרנתרופוס שחי באותו אזור. הדבר מעיד על אי יכולתו של הומו הביליס לאכול מזון קשה במיוחד, שדורש זמן לעיסה ממושך. נפח הגולגולת (Cranial capacity) של הומו הביליס טיפוסי היה כ-590 עד 687 סמ"ק (641 סמ"ק בממוצע) - כמחצית מנפח הגולגולת של האדם המודרני. גודל זה מצביע על כך שמוחו של הומו הביליס היה קטן ממוחו הממוצע של הומו ארקטוס בן תקופתו - כ-900 סמ"ק, אך גדול מנפח מוחם של מיני האוסטרלופיתקוס.
השונות של נפחי הגולגולת בקרב המאובנים שהתגלו גדולה למדי. ייתכן שהדבר קשור להבדל משמעותי בגודל הגוף בין שני הזוויגים. בקובי פורה שבקניה התגלתה גולגולת גדולה במיוחד. נפח הגולגולת של ממצא זה, המכונה KNM ER 1470, מוערך ב-775 סמ"ק. גולגולת זו שהתגלתה ב-1972, סווגה תחילה תחת הומו הביליס, אך כיום נוטים לשייך אותה למין נפרד - הומו רודולפנסיס (Homo rudolfensis). הגולגולת הייתה מפותחת באופן יחסי ובדיקה מדוקדקת הצביעה על אונה קדמית מפותחת (בעלת פיתולים רבים) במוח. מקובל להניח שהתפתחות של אונה זו מעידה על קיום אזור ברוקה במוח, שהוא, אצל בני אדם מודרניים, אחד האזורים האחראים על כושר הדיבור. לא ברור עדיין אם מאפיינים דומים קיימים בגולגולות המשויכות באופן ודאי יותר להומו הביליס, או שהתפתחות האונה הקדמית אופיינית לענף אחר של הסוג הומו.
אורח חיים

מקומות המחיה של הומו הביליס היו סמוכים למקורות מים, כמו אגמים ונהרות. הוא חי בסוואנה אפריקאית, באזור שבו היה חשוף למדי להתקפות של טורפים גדולים. אין ראיות לכך שהומו הביליס היה מסוגל לצוד בעלי חיים גדולים, אך צורת שיניו שמתאימה לאכילת בשר מעידה כי ייתכן שבשר היווה חלק מהתפריט שלו. הומו הביליס היה כנראה אוכל-כול, שיכול היה לאכול הן בשר שמקורו בציד חיות קטנות או שאריות של נבלות והן פירות וחלקי צמחים אחרים (פקעות, עלים, וכדומה). השיניים הטוחנות הקטנות שלו ומבנה הלסת מעידים על כך שהוא לא היה מסוגל לאכול צמחים הדורשים זמן לעיסה ממושך.
קרוב לוודאי שהומו הביליס, בדומה להומינידיים אחרים, השתמש במקלות לצורכי היום יום. הם יכלו לשרת אותו במגוון שימושים, כמו למשל: חפירה, הגנה ומשחק. מקובל להניח שהומו הביליס ידע להכין גם כלי אבן. מאובני הומו הביליס רבים התגלו בסמוך לריכוז כלי אבן שהוכנו בטכניקת אולדובאי. כלי האבן יכלו לשמש לצורך הגנה, ציד, משחק, ריסוק עצמות לשם אכילת מח עצם, חיתוך בשר, פשיטת עורות של בעלי חיים, ועיבוד עצמות ומקלות לצורך הכנת כלים.
שאלות פתוחות

מספר שאלות פתוחות קשורות להומו הביליס. חלקן עוסקות בוויכוח בדבר מעמדו הטקסונומי:
האם יש לסווגו כמין טקסונומי נפרד?
האם הוא שייך לסוג הומו?
המעמד הטקסונומי של הומו הביליס קשור ישירות להבנת הקשר האבולוציוני שלו עם מיני הומו אחרים שחיו באותה תקופה בסמיכות לו - הומו ארקטוס, הומו ארגסטר והומו רודולפנסיס, כמו גם הקשר האבולוציוני שלו למיני הומינינים אחרים, למשל אוסטרלופיתקוס אפריקנוס ופרנתרופוס בויזאי. מעניינת במיוחד השאלה אם הוא מהווה אב ישיר של האדם הנבון המודרני, או שמא הוא שייך לענף צדדי שנכחד.
אורח חייו של הומו הביליס עדיין לוט בערפל, וגם הקשר שלו לכלי האבן שנמצאו בסביבת מגוריו אינו ודאי, אם כי סביר להניח שהוא שלט בטכניקת הכנת הכלים, לכל הפחות כמו שאר ההומינינים בני תקופתו. ממצאים נוספים יוכלו לעזור לנו להבין את הגורמים שאפשרו לו לשרוד במשך למעלה מחצי מיליון שנה בסביבה עוינת, מלאה בחיות טרף, תוך כדי תחרות עם מינים קרובים. גם הסיבות שהביאו להכחדתו לפני כ-1.4 מיליון שנה לא ידועות לאשורן. ייתכן שהבנת האינטראקציה של הומו הביליס עם אותם הומינינים ששרידיהם נמצאו בסמוך לו (באותם אתרים ובאותן שכבות סלע) יוכלו לשפוך אור על שאלות אלה.
ראו גם

אבולוציה של האדם
לקריאה נוספת

The Last Human: A Guide to Twenty-Two Species of Extinct Humans by G. J. Sawyer, Viktor Deak, Esteban Sarmiento, and Richard Milner, Yale university press, 2007. ISBN 0300100477
הערות שוליים

↑  רשימה הכוללת את רוב שרידי הומו הביליס - כולם התגלו באפריקה
↑  Leakey, L. S. B., Tobias, P. V. and Napier, J. R., A new species of the genus Homo from Olduvai Gorge,
Nature 202 (1964), 7–9
↑  F. Spoor, M. G. Leakey, P. N. Gathogo, F. H. Brown, S. C. Antón, I. McDougall, C. Kiarie, F. K. Manthi & L. N. Leakey, Implications of new early Homo fossils from Ileret, east of Lake Turkana, Kenya, Nature 448, 688-691, 9 August 2007
↑  אודות הגילויים משנת 2007 באתר של כתב העת Archaeology
↑  OH 7 בוויקיפדיה באנגלית
↑  תיאור של OH 7
↑  תיאור של OH 24 - "טוויגי"
↑  התהיות סביב OH 62
↑  תיאור של KNM ER 1813
↑  W. H. Kimbel et al., Late Pliocene Homo and Oldowan Tools from the Hadar Formation (Kada Hadar Member), Ethiopia, Journal of Human Evolution, Volume 31, Issue 6, December 1996, Pages 549-561
↑  Martin Haeusler and Henry M. McHenry, Body proportions of Homo habilis reviewed, Journal of Human Evolution, Volume 46, Issue 4, April 2004, Pages 433-465
↑  תיאור של KNM ER 1470
↑  Dean Falk, Cerebral Cortices of East African Early Hominids, Science, Vol. 221. no. 4615, pp. 1072 - 1074
↑  Peter S. Ungara, Frederick E. Grineb, Mark F. Teafordc, and Sireen El Zaatari, Dental microwear and diets of African early Homo, Journal of Human Evolution, Volume 50, Issue 1, January 2006, Pages 78-95
↑  אודות התהיות סביב ממצאי הומו הביליס והומו רודולפנסיס
| --- | --- |
בקרת זהויות :  GND: 4565762-2 
העתק של גולגולת הומו הביליס (KNM ER 1813) שהתגלתה בקובי פורה שבקניה
גולגולת של הומו רודולפנסיס (KNM ER 1470), בעל מאפיינים דומים להומו הביליס
לוח זמנים של שושלת האדם על פי מיני הומינידים מאובנים (פסים כהים). המינים מסודרים אנכית על פי דמיון כללי ביניהם, אך קשה לקבוע במדויק איזה מין התפצל מאיזה מין אחר. מינים שמהם נמצאו מאובנים רבים יותר מסומנים בפסים יותר רחבים אנכית. העץ הפילוגנטי (ירוק) משחזר את יחסי הקרבה ותאריכי הפיצול על פי רצפי הגנום של אדם מודרני, שימפנזה מצוי, שימפנזה ננסי, גורילה ואדם נאנדרטלי (מיצוי דנ"א מעצמות מאובנות). הביליס הוא הקדום בין מיני הסוג אדם (למעלה מימין)
וג המרה

| --- | --- |
 מדינה:  אתיופיה אתיופיה
 מדינה:   אמהרה
 נפות במחוז:  6
 שטח:  9,039.04 קמ"ר
 אוכלוסייה:  ‏
  ‑ במחוז:  426,213 (2007)
  ‑ צפיפות:  47.15 נפש לקמ"ר (2007)
 קואורדינטות:  12°45′N 38°45′E﻿ / ﻿12.75°N 38.75°E﻿ / 12.75; 38.75 
  מפת מיקום  מפה מפורטת    בהר דר אגאו אוי אורומיה דרוםגונדר צפון גונדר מזרחגוג'ם מערבגוג'ם וג המרה דרום וולו צפון וולו שאווה הצפונית ארגובה   he tabBackground:;tabBorder:#aaa;defaultTab:0;
 
וג המרה הוא מחוז במדינת אמהרה שבאתיופיה נקרא על שם מחוז וג ההיסטורי. גבולותיו מצפון ומערב מדינת תיגראי, בדרום מחוז צפון וולו, בדרום-מערב בנפת דרום גונדר ובמערב במחוז צפון גונדר. עד שנת 1991 המחוז נכלל במחוזות וולו ומתיגראי שניים מבין המחוזות ההיסטוריים של אתיופיה.
היסטוריה

בימי הביניים היה לחלק מהמחוז היסטורי, וג עד שסופח למחוז וולו וחלק קטן לתיגראי, שהיו חלק מהאימפריה האתיופית וג היה מקום מושבם של מלכי שושלת זאגווה ולאחר הפסדם לשושלת הסולומונית אזור זה נשאר בשליטתם ושליטיה נקראו וגשום (שליט וג). עם התמוטטותה הסופית של השלטון המרקסיסטי ב-1991 האזור נוצר ונהפך לחלק ממדינת אמהרה. רוב תושבי המחוז אמהרים, ולצדם מיעוט של קבוצת הקמיר (או "המרה") מהאגאו.
נפות

אברגלה
גזיגיבלה
דהנה
זיקולה
סהלה
סוקטה
הר ציון (אונייה)

| --- | --- |

 תיאור כללי
 סוג אונייה:  אוניית נוסעים ומטען כללי
 דגל הצי:  
 חברת ספנות:  לויד ימי ארץ ישראלי
 ציוני דרך עיקריים
 מספנה:  N. V. Kromhout Motoren Fabrick, אמסטרדם
 הושקה:  1907
 אחריתה:  טובעה ב-1940 על ידי צוללת גרמנית
 מיקום:  56°20′00″N 10°00′00″W﻿ / ﻿56.333333333333°N 10°W﻿ / 56.333333333333; -10 
 מידות
 תפוסה:  2,508 טון
 מעמס:  5,400 טון
 אורך:  102.3 מטר
 רוחב:  12.04 מטר
 שוקע:  6.63 מטר
 נתונים טכניים
 מהירות:  13 קשר
 הנעה:  מנוע קיטור תלת-דרגתי ו-3 צילינדרים, בעל הספק בלימה של 1,370 כוחות סוס
 צורת הנעה:  מדחף
 
דגם של א/ק "הר־ציון" במוזיאון הימי הלאומי בחיפה
האונייה הר ציון (SS Har Zion) הייתה אוניית נוסעים ומטען ארץ ישראלית. במלחמת העולם השנייה גויסה לשירות, הפליגה מבריטניה לארצות הברית וטובעה על ידי צוללת גרמנית. בטביעה נספו 36 מתוך 37 אנשי צוותה, מהם 17 ארץ ישראלים.
האונייה

א/ק הר ציון, מקודם "רִיזְוֶולְיוֹ" (SS Risveglio), הייתה אוניית קיטור מעורבת להובלת נוסעים ומשא. היא, יחד עם אוניית הנוסעים "פרוגרסו", לימים – "הר הכרמל", היו האוניות הארצישראליות הראשונות שנרכשו על ידי חברת לויד ימי ארץ ישראלי ב-1935. האונייה נרשמה בנמל פמגוסטה בקפריסין והפליגה תחת דגל הצי המסחרי המנדטורי הבריטי.
האונייה נרשמה בקפריסין, משום שלא היה ברור לשלטונות המנדט הבריטי איך לרשום את ספינת הנוסעים הראשונה, מכיוון שיועדה להפליג בקווים בינלאומיים. כדי למנוע המתנה מיותרת בעגינה מול נמל חיפה, הפליג רב החובל אריך הירשפלד לקפריסין ורשם אותה שם. כך הפליגה "הר ציון" העברית-ארצישראלית תחת דגל בריטי.
ב-8 עד 10 ביוני 1937 נערך באונייה כנס היסוד של הליגה הימית העברית, לימים "החבל הימי לישראל".
באונייה "הר ציון" שירתה במשך כחצי שנה ויקטוריה דראמונד(אנ'), קצינת המכונות הראשונה בצי המסחרי הבריטי. היא הפליגה באונייה בתפקיד קצינת מכונות שנייה.
האונייה > טביעתה

עם פרוץ מלחמת העולם השנייה גייסו הבריטים את "הר-ציון", ובסוף אוגוסט 1940 הפליגה האונייה בשיירה 205-OB מליברפול לסוואנה בארצות הברית בפיקודו של רב החובל האנגלי ג'ון נ' בייטון (John N. Beighton). ב-31 באוגוסט 1940 הותקפה האונייה על ידי הצוללת הגרמנית 38-U בפיקודו של היינריך ליבה (Heinrich Liebe). הפגיעה הייתה קטלנית, ו"הר ציון" טבעה באוקיינוס האטלנטי באתר משוער 56:20N 10:00W ועימה 36 אנשי צוותה, 17 מהם יהודים. איש צוות אחד, מסיק קפריסאי בשם אוסמן אַדֶם, ניצל על ידי המשחתת הפולנית "בּוּסקָווִיצָה" (błyskawica).
ראו גם

אתר ההנצחה לימאי צי הסוחר שמקום קבורתם לא נודע
לקריאה נוספת

רב-חובל אריך הירשפלד. בסערת ימים – ארבעים שנה של נדודים והרפתקאות על פני ימים ואוקיינוסים. תל אביב, הוצאת יבנה, 1944. העתק דיגיטלי בפרויקט בן יהודה.
דני זמרין, ימיו הסוערים של קפטן הרשפלד. אותו הים – על ספנות ישראלית ועוד, 11 בפברואר 2015.
דני זמרין, הר ציון – ההתחלה. אותו הים – על ספנות ישראלית ועוד, 24 במאי 2015; וגם בכתב העת המטען, גיליון 158, דצמבר 2014.
רב חובל הלל ירקוני, 75 שנות ספנות עברית בארץ ישראל, 1927–2002. עברית ואנגלית. א' מלצר – מחקר צבאי, עיתונאות והוצאה לאור, 2005. 408 עמ' 6.
רב חובל הלל ירקוני, הים, האנייה ועם ישראל. חיפה, פרדס הוצאה לאור, 2009.
80 שנה להטבעת האוניה "הר ציון", בעמוד הפייסבוק של ארכיון המדינה.
הערות שוליים

↑  ידיעות עיתונאיות על החבל הימי לישראל באתר "שפת הים".
↑  הלל ירקוני, 75 שנות ספנות עברית, עמ' 6.
↑  מקורות: צוות האנייה הר ציון ביום הטבעתה באתר uboat.net ואתר יזכור.
היעלמות כפויה

הפגנה מול ארמון הנשיאות בצ'ילה של נשות העצורים שנעלמו במהלך הדיקטטורה הצבאית בצ'ילה.
היעלמות כפויה על פי המשפט הבינלאומי מוגדרת כחטיפה או כליאה חשאית של אדם בידי מדינה, גורם פוליטי, או צד שלישי הפועל ברשות או בהסכמה שבשתיקה של מדינה או גורם פוליטי, וזאת מבלי שנמסרים פרטים על מיקומו או גורלו של האסיר, מתוך מטרה למנוע ממנו את הגנת החוק.
לפי אמנת רומא, שנכנסה לתוקף ב-1 ביולי 2002, כאשר היעלמות כפויה מתבצעת כחלק מהתקפה רחבת היקף או שיטתית כנגד אוכלוסייה אזרחית היא נחשבת לפשע נגד האנושות, וככזו אינה כפופה להתיישנות. ב-20 בדצמבר 2006, העצרת הכללית של האומות המאוחדות אישרה את האמנה הבינלאומית להגנה על כל בני האדם מפני היעלמות כפויה.
לעיתים קרובות היעלמות כפויה מסתיימת ברצח. הקורבן במקרים אלה נחטף, נכלא באופן בלתי חוקי, לרוב נחקר בעינויים, מוצא להורג וגופתו מועלמת.  בהיעדר עדויות לרצח, האחראים שומרים על יכולת הכחשה.
היעלמות כפויה במשפט הבינלאומי

להלן אבני דרך בהתייחסות להיעלמות הכפויה במשפט הבינלאומי.
במשפטי נירנברג שנערכו לאחר מלחמת העולם השנייה דנו בין השאר בהוראת לילה וערפל, במסגרתה ביצע המשטר הנאצי היעלמויות כפויות. על אף היעדר חוק או אמנה האוסרים במפורש על היעלמות כפויה, קבעו השופטים שהדבר מפר את זכויות המשפחה כפי שנקבע באמנות האג, ולכן מהווה פשע מלחמה. במשפט השופטים, אחד ממשפטי נירנברג הנוספים, נקבע בנוסף שהיעלמות כפויה היא פשע נגד האנושות כיוון שהיא מפרה את עקרונות היסוד של המשפט הפלילי בכל המדינות התרבותיות.
בשנת 1978 קיבלה העצרת הכללית של האומות המאוחדות החלטה המביעה דאגה עמוקה מהשימוש בהיעלמות כפויה ככלי בידי רשויות החוק והביטחון ברחבי העולם. כמו כן קראה ההחלטה למדינות לסייע במלחמה בתופעה, וכן קראה לנציבות האו"ם לזכויות אדם לבחון את הנושא ולגבש מסקנות.
בשנת 1992 קיבלה העצרת הכללית החלטה נוספת הקובעת שהיעלמות כפויה מהווה פגיעה בכבוד האדם ומפירה את החוק הבינלאומי. ההחלטה אוסרת על כל מדינה לבצע או להרשות היעלמות כפויה ודורשת מהמדינות לנקוט צעדים משפטיים ואחרים על מנת למנוע את התופעה.
בעקבות ההחלטה, הקימה הנציבות לזכויות אדם קבוצת עבודה שניסחה טיוטה לאמנה הבינלאומית להגנה על כל בני האדם מפני היעלמות כפויה. העבודה הסתיימה בשנת 2006, והאמנה אומצה על ידי מועצת האומות המאוחדות לזכויות אדם (גוף שהחליף באותה שנה את הנציבות).
בשנת 2002 נכנסה לתוקף אמנת רומא המהווה את מקור הסמכות לפעילותו של בית הדין הפלילי הבינלאומי הפועל בהאג. סעיף 7 של האמנה קובע כי היעלמות כפויה, אם מבוצעת באופן שיטתי או רחב היקף, תחשב פשע נגד האנושות.
דוגמאות > אלג'יריה

בשנת 1992 פרצה מלחמת האזרחים האלג'יראית, לאחר שהממשלה ביטלה את תוצאות הבחירות לאספה הלאומית בהן זכתה מפלגת חזית הישועה האסלאמית (FIS). המלחמה גבתה לפחות 44,000 הרוגים, ובהם 18,000 שנעלמו, חלקם בידי הממשלה וחלקם בידי קבוצות המורדים האיסלאמיות. ועדה מטעם הממשלה הגישה דוח חסוי, שלפי פרסומים בתקשורת קבע שמספר ההרוגים שנחטפו ונעלמו בידי הממשלה הוא 6,146.
בשנת 2005 אישרה הממשלה חוק אמנסטיה על רוב מעשי האלימות שבוצעו במלחמה. החוק, השנוי במחלוקת, מבטיח פיצויים למשפחות האנשים שנעלמו, אך, לטענת המתנגדים, מונע עשיית צדק כמו גם השגת מידע על גורל הנעדרים.
דוגמאות > ארגנטינה

משנת 1976 עד 1983 נקט הממשל הצבאי בארגנטינה פעולות אלימות נגד מתנגדים פוליטיים ואידאולוגיים של המשטר, פעולות הידועות בשם "המלחמה המלוכלכת". לפי דיווחים רשמיים, 20,000 איש נעלמו במסגרת פעולות אלה, ולפי ארגוני זכויות אדם, לפחות 30,000.
רבים מהנעלמים נחטפו באמצע הלילה, נלקחו למתקני מעצר סודיים ולבסוף נרצחו וגופתם הועלמה. חלק מהגופות הושמדו בעזרת דינמיט, חלק נקברו בקברי אחים לא ידועים, אך הרוב נרצחו במה שכונה "טיסות מוות": הם  סוממו, הועלו על מטוס, ונזרקו אל מותם מעל האוקיינוס האטלנטי.
בשנת 1977 הוקם על ידי אמהות הקורבנות ארגון אמהות פלסה דה מאז'ו. האמהות נפגשו והתארגנו בזמן שחיפשו מידע על ילדיהן, וערכו פעולות מחאה נגד המשטר. ארגון נוסף שהוקם באותה שנה, סבתות פלסה דה מאז'ו, פעל לאתר ילדי חטופים שהועברו לאימוץ באופן בלתי חוקי.
דוגמאות > גרמניה

בשנת 1941 פלשה גרמניה הנאצית לברית המועצות, דבר שהוביל להתגברות ההתנגדות למשטר הנאצי בשטחים שנכבשו קודם לכן, אם מצד גורמים קומוניסטיים ואם מצד גורמים אחרים בשל הידלדלות כוחות הכיבוש. היטלר סבר שטיפול הצבא במתנגדי המשטר שנתפסו היה מסורבל ולא יעיל, מכיוון שההליכים המשפטיים ארכו זמן רב ולדעתו לא הסתיימו בדי עונשי מוות.
כדי להתמודד עם הבעיה הוציא היטלר את הוראת לילה וערפל, שקובעת שמתנגדי המשטר שיתפסו יישארו בידי רשויות הצבא רק באותם מקרים בהם ברור שהם יוצאו להורג תוך זמן קצר, ואילו האחרים יועברו לבתי משפט מיוחדים בגרמניה. ההוראה קבעה גם שכדי להגביר את ההרתעה, לא יימסר כל מידע על מיקומם או גורלם של האסירים.
בסך הכל ידוע על כ-7,000 אסירי לילה וערפל, ולפחות כ-3,000 גזרי דין מוות.